[{"text_idx": "#000003", "text": "Traddodir hyfforddiant anesthesia Craidd ar waha\u0302n i\u2019r hyfforddiant Arbenigol Uwch a chaiff yr addysgiaeth yn ei chyfanrwydd ei rhannu'n dri cham; cam un (Craidd), ac yna cam dau a thri (HST). Mae hyfforddiant ICM hefyd yn dilyn tri cham, gyda chyfleoedd hyfforddiant Tystysgrif Cwblhad Hyfforddiant deuol (CCT) ym meysydd Meddygaeth, Meddygaeth Frys ac Anesthesia yn cael eu cynnig yn helaeth ac yn cael eu hategu gan yr Ysgol. Mae meddygaeth poen a meddygaeth frys cyn ysbyty (PHEM) hefyd yn feysydd hyfforddiant is-arbenigol cydnabyddedig a phoblogaidd."}, {"text_idx": "#000004", "text": "Mae\u2019r recriwtio i faes anesthesia ar lefel CT1 ac, o fis Chwefror 2023, ar lefel ST4. Goruchwylir recriwtio chwemisol gan y swyddfa recriwtio anestheteg genedlaethol. Goruchwylir recriwtio ICM blynyddol gan y swyddfa recriwtio genedlaethol ICM."}, {"text_idx": "#000005", "text": "Gellir ymroi i faes anesthesia trwy'r rhaglen anesthesia craidd (tair blynedd) neu drwy'r rhaglen Llwybr Craidd Gofal Aci\u0301wt (pedair blynedd). Mae cwblhau'r hyfforddiant craidd yn llwyddiannus yn arwain at ddyfarniad tystysgrif cam un. Mae cwblhau\u2019r rhaglen hyfforddiant anesthesia uwch pedair blynedd (ST4 - ST7) yn arwain at ddyfarniad Tystysgrif Cwblhad Hyfforddiant (CCT) a\u2019r hawl i ymuno a\u0302\u2019r gofrestr arbenigol."}, {"text_idx": "#000006", "text": "Gellir cwblhau hyfforddiant ICM drwy gyfrwng llwybr hyfforddi CCT sengl neu ddeuol\u2014gyda modd o ymuno ar lefel ST3 yn dilyn cwblhau un o'r pedair rhaglen graidd ddynodedig; ACCS, Anesthesia Craidd, Hyfforddiant Meddygaeth Fewnol neu lwybr mynediad diffiniedig i feddygaeth frys (DRE-EM). Bydd angen i chi fod wedi cwblhau un o'r arholiadau canlynol; arholiad Cymrodoriaeth Sylfaenol y Coleg Brenhinol Anesthesia (FRCA), MRCP UK (Llawn) neu arholiad Sylfaenol cymwys y Coleg Brenhinol Meddygaeth Frys (MRCEM). Bydd gwaith cynllunio rhaglen hyfforddi pwrpasol yn mynd rhagddo dan law Cyfarwyddwr Rhaglen Hyfforddi FICM i sicrhau bod holl elfennau hyfforddiant cam 1 yn cael eu bodloni yn eich safle hyfforddi ICM."}]